

ΔΗΜΟΣ ΑΓΙΑΣ ΒΑΡΒΑΡΑΣ Αγία Βαρβάρα 25.11.2022

*Γραφείο Τύπου*

**Μήνυμα Δημάρχου Αγίας Βαρβάρας για την Παγκόσμια Ημέρα Εξάλειψης της Βίας κατά των Γυναικών**

Η Παγκόσμια Ημέρα για την Εξάλειψης της Βίας κατά των Γυναικών καθιερώθηκε από τη Γεν. Συνέλευση του Ο.Η.Ε. τον Δεκέμβριο του 1999 για να αναδείξει το μείζον αυτό πρόβλημα στις πραγματικές διαστάσεις του. Ο Π.Ο.Υ. όρισε ως γυναικοκτονία την ανθρωποκτονία γυναικών από πρόθεση, με κριτήριο το φύλο.

Παγκοσμίως, καθημερινά, εκατομμύρια γυναίκες και κορίτσια υφίστανται διάφορες μορφές βίας όπως η σεξουαλική, η σωματική, η ψυχολογική, η οικονομική βία, αλλά και η παρενοχλητική παρακολούθηση, η σωματεμπορία και ο βιασμός.

Πριν την εμφάνιση του COVID-19 και της πανδημίας, που προκάλεσε λόγω των ιδιαίτερων συνθηκών την όξυνση κυρίως του φαινομένου της ενδοοικογενειακής βίας, τα Ηνωμένα Έθνη προσμετρούσαν ήδη 243 εκατομμύρια γυναίκες- θύματα βίας ανά τον κόσμο.

Στη χώρα μας η ταυτόχρονα υγειονομική, κοινωνική και οικονομική κρίση έχει ως συνέπεια την αύξηση της έμφυλης βίας. Είναι πλέον απολύτως απαραίτητο η κοινωνία μας να ευαισθητοποιηθεί και κυρίως να κινητοποιηθεί με στοχευμένες δράσεις που προωθούν την ισότητα και την δικαιοσύνη. Βασικός άξονας θα πρέπει να είναι η καλλιέργεια κουλτούρας του σεβασμού, της αποδοχής και της αλληλεγγύης, στοιχείων που αποτελούν βασικές προϋποθέσεις για τη δημιουργία ισότιμης και ειρηνικής κοινωνίας χωρίς διακρίσεις ανάμεσα στα δύο φύλα.

Οι φωνές αντίδρασης ολοένα και πληθαίνουν σε όλο τον κόσμο, ήρθε συνεπώς η ώρα να φωνάξουμε δυνατά προς κάθε κατεύθυνση πως η η βία κατά των γυναικών πρέπει να σταματήσει εδώ και τώρα.

Και εμείς, εδώ στο Δήμο Αγίας Βαρβάρας θα το διαλαλούμε μέχρι το 50% του πληθυσμού που εκπροσωπείται από γυναίκες να μπορεί να χαίρεται τη ζωή του δίχως φόβο, βία και καθημερινή ανασφάλεια. Μέχρι να έρθει η ώρα που θα μπορούμε πραγματικά να πούμε ότι ζούμε σε έναν δίκαιο και ισότιμο κόσμο.